**УПУТСТВO ЗА ИЗРАДУ И ПРИМЕР МОТИВАЦИОНОГ ПИСМА**

Приликом пријаве за посао, неопходно је да уз радну биографију (CV) доставите и мотивационо писмо. Тај корак показује да сте озбиљан кандидат који припрему схвата озбиљно.

Присуство мотивационог писма, поготово у случајевима постојања више кандидата са сличним биографијама, може да буде пресудно у селекцији, јер вас оно на неки начин одваја од других пријављених кандидата.

Мотивационо писмо нуди могућност да се лично обратите надређеном кадру (послодавцу).

Показује вас као озбиљну, професионалну и комуникативну особу и нуди вам прилику да заинтересујете послодавца да прочита вашу биографију.

Мотивационим писмом имате прилику да опширније представите своја знања и вештине, као и ваш могући допринос бољем пословању организације у којој конкуришете за посао.

У мотивационом писму неопходно је ускладити ваше професионалне циљеве, могућности, знања и вештине, са потребама и плановима послодавца.

Улога мотивационог писма је да разјасни и допуни чињенице из ваше биографије.

Послодавац, читајући мотивационо писмо, обраћа пажњу на следеће ставке:

* Зашто сте одабрали баш њихову организацију
* Да ли поседујете релевантно радно искуство - ово укључује и обављену праксу или волонтирање
* Да ли поседујете одређене квалификације и образовање
* Да ли да поседујете одређене вештине, нпр. вештине тимског рада и комуникације

Покажите да сте добро “урадили домаћи задатак” и информисали се о компанији у медијима, на интернету, код пријатеља и познаника. У писму ненаметљиво похвалите њихов рад и шта је то по чему се њихова компанија разликује од других, истих или сличних по области пословања. Обратите пажњу и одговорите на следећа питања: зашто вам је компанија/организација интересантна (области пословања, организације посла, одређеног сектора, радног окружења, вештина које тамо можете усавршити...)?

**Форма мотивационог писма**

* Мотивационо писмо се пише у првом лицу једнине (за разлику од биографије која се пише у трећем лицу једнине), и њим се обраћате директно особи која ће вршити селекцију кандидата за место на које аплицирате.
* Формат мотивационог писма би требало да буде на једној А4 страни, да има највише четири пасуса. Проверите да нема словних и граматичких грешака. Kористите српска слова (ш,ђ,ж,ч,ћ), и правилне размаке између речи.
* У називу документа обавезно наведите своје име и презиме и садржај документа, нпр: Јелисавета Јелић мот.писмо
* Мотивационо писмо треба да садржи ваше податке и податке компаније/организације/институције којој се обраћате, и треба да буде насловљено на одређено име. Уколико не знате и не можете да сазнате коме шаљете писмо, пронађите име нпр. директора људских ресурса.
* Писмо завршите културно и љубазно. Скрените пажњу на то да ћете позвати да се распитате о даљим корацима у процесу селекције (многе компаније не обавештавају своје кандидате о резултатима конкурса уколико су одбијени). Ако их назовете (једном), поред тога што ћете добити вама значајне информације, још једном ћете показати да сте мотивисана особа).

**ПРИМЕР МОТИВАЦИОНОГ ПИСМА**

Петар Петровић

+381 60 111 222

petar.petrovic@mef.edu.rs

**Име и презиме особе којој пишете**

Маја Марковић

**и/или име/назив компаније**

Факултет за примењени менаџмент, економију и финансије, МЕФ

**Kонтакт телефон**

+381 11 328 2473

**Адреса**

Јеврејска 24/1

Поштовани господине/госпођо \_\_\_\_\_\_\_,

**У првом пасусу имате прилику да заинтересујете послодавца да прочита Ваше писмо до краја. Наведите разлог обраћања, назив позиције за коју се пријављујете. Помените и где сте пронашли конкурс.**

Моје име је Петар Петровић и желим да се пријавим за позицију маркетинг менаџера у Вашој компанији, како је оглашено на сајту www.pronadjiposao.com.

**Средњи пасус би требало да буде кратко и јасно објашњење зашто сте заинтересовани да радите баш код тог послодавца (овде се служите чињеницама из свог истраживања) и назначите зашто сте заинтересовани баш за ову позицију. Уколико имате искуства у овој врсти посла или додатно стручно образовање, обавезно то наведите.**

Верујем да ме моје радно искуство препоручује за ову радну позицију, јер сам радио на широком опсегу радних активности као маркетинг менаџер. Наиме, током свог досадашњег радног искуства, радио сам као менаџер у разним делатностима, од угоститељства до фармације, а радио сам шири спектар активности које обухватају: оглашавање, организацију пословања, руковођење кадром, анализирање и праћење производа итд. Такође обављао сам разговоре са клијентима, рекламирајући производе, путем телефона, маил-а, друштвених мрежа и др. Заинтресован сам за позицију маркетинг менаџера у Вашој компанији јер сматрам да је то место где ћу стећи нова искуства и усавршити већ постојеће вештине. У претходних две године стекао сам низ сертификата и признања везаних за руковођење малих компанија,

Сматрам да моје досадашње радно искуство ме оспособљава да брзо савладавам нове вештине, развијем добре односе са потенцијалним партнерима. Јако сам комуникативан, а поседујем и знање енглеског, немачког и шпанског језика. Моје познавање маркетинга и продаје ме је научило да се информишем о услугама које продајем на најбољи могући начин, односно да будем припремљен на најбољи могући начин на сва питања заинтресованих лица.

Јако ми се допада Ваша организација, нарочито хијерархијски сyстем пословања који имате. Мислим да је атмосфера јако пријатна, и да запослени дају свој максимум на радном месту. Стога, учинићу све да се боље прилагодим маркетинг тиму, односно организационој култури Ваше компаније.

**Последњи пасус је намењен љубазном поздраву, најавите своју спремност да се представите лично, позовите их да Вас контактирају уколико имају још питања итд.**

У прилогу Вам достављам своју пријаву и Биографију, уколико имате додатна питања слободно ме контактирајте путем маил-а или телефоном.

Хвала пуно унапред на разматрању моје пријаве.

Срдачан поздрав/ С поштовањем,

Петар Петровић

01.01.2019, Београд